SMERTEFULLT: Gunn Tove (61) ventet fem timer på legevakten med sterke smerter i skulderen - forgjeves. Foto: PRIVAT

Gunn Tove (61) ventet fem timer på legevakten - forgjeves

Smertene var så sterke at Gunn Tove Sørvold kastet opp på Legevakten på Ahus. Likevel måtte hun dra hjem fredag kveld, uten å ha fått hjelp.

Magnus Aamo Holte

Oppdatert 1. oktober 2013

Artikkelen er over syv år gammel

Fredag morgen våknet Gunn Tove Sørvold (61) opp med sterke skuldersmerter. Etter en nødtime hos fastlegen, ble de sendt videre til spesialistlegevakten på Ahus.

- Han skrev en henvsining om at det var akutt, og at jeg trengte å komme meg til røntgen raskt. Fastlegen sa det kunne være et brudd eller en røket sene, sier Sørvold.

Sammen med mannen Erik satte hun seg på venteværelset på legevakten i 14-tiden fredag ettermiddag. Så begynte smertene å øke i styrke.

- Jeg kastet opp én gang i timen. Det var helt grusomt. Ventetiden blir jo så uendelig mye lengre, når man har så vondt, sier 61-åringen.

- Et forferdelig syn

Men det var lite hjelp å få. Kun to leger var på vakt, hvorav den ene ble opptatt med en skadet person som kom inn med ambulanse, bekrefter Ahus lørdag ettermiddag.

- Det satt masse folk der, noen med alvorlige skader. En gutt satt der med ispose på ankelen, en annen hadde knekt foten. Det var et forferdelig syn, sier ektemannen Erik Sørvold til VG.

Klokken 19, etter fem timer, ga ekteparet rett og slett opp.

- Det var ingen bevegelse i køen, så det var bare å dra hjem. Nå forsøker vi å komme oss til tilbake til fastlegen på mandag, sier Gunn Tove Sjøvold, og legger til at skuldersmertene har avtatt noe siden i går.

Ahus beklager ventetiden

Kommunikasjonssjef Kari Øie Nilsen ved Ahus erkjenner at det var lang ventetid på spesialistlegevakten fredag.

- Det var to leger på vakt, og mange store skader. En pasient ble akutt syk, noe som tok store ressurser. Det er bare å beklage at folk ble sittende å vente, sier Øie Nilsen.

Hun sier at sommeren så langt har vært rolig, men med noen topper.

- Vi må prioritere de hardest skadde. Da kan det fort bli litt venting, og en følelse av at det ikke er noen bevegelse i køen, sier Øie Nilsen.

Spesialistlegevakten til Ahus har et oppdragsområde på 490.000 innbyggere.

Har du opplevd å sitte i timevis på legevakten uten å få hjelp? Fortell om det i kommentarfeltet under!

Publisert: 28.07.13 kl. 07:40 Oppdatert: 01.10.13 kl. 21:43

Les også

Mer om Helse